ODBOR ENVIRONMENTÁLNYCH RIZÍK A BIOLOGICKEJ BEZPEČNOSTI 

                                                                                          Bratislava, dňa 01. 04. 2011
                                                                                          Číslo: 21735/2011-3.2-7-ZZP 28

R O Z H O D N U T I E

Ministerstvo životného prostredia Slovenskej republiky (ďalej len „ministerstvo“) odbor environmentálnych rizík a biologickej bezpečnosti ako príslušný orgán štátnej správy podľa § 2 zákona  č. 525/2003 Z. z o štátnej správe starostlivosti o životné prostredie a o zmene a doplnení niektorých zákonov v znení neskorších predpisov a podľa § 24 ods. 1 písm. b/ zákona č. 151/2002 Z. z. o používaní genetických technológií a geneticky modifikovaných organizmov v znení neskorších predpisov (ďalej len „zákon“), vo veci používateľa Centrum výskumu rastlinnej výroby Piešťany, Bratislavská cesta 122, 921 68 Piešťany rozhodlo

t a k t o :

Používateľovi na základe § 17 ods. 1 písm. a/ a § 17 ods. 2 zákona udelilo súhlas na prvé a každé ďalšie zavedenie geneticky modifikovanej kukurice MIR604 (SYN-IR6Ø4-5) do životného prostredia v lokalitách Centra výskumu rastlinnej výroby Piešťany: Borovce a Gabčíkovo s celkovou rozlohou pokusnej plochy maximálne    60 000 m2 na jednu lokalitu a v Šali s celkovou rozlohou pokusnej plochy maximálne  20 000 m2. Celková rozloha pokusnej plochy zahŕňa plochu pokusných parciel, ochranného obsevu, ciest medzi opakovaniami a ciest medzi parcelami a obsevom.

Súhlas sa vydáva na obdobie odo dňa nadobudnutia právoplatnosti rozhodnutia do 31. 12. 2014.
Súčasne sa ukladá povinnosť:
1.	počas trvania predmetného výskumu 10 dní pred výsevom doručiť na ministerstvo nájomné zmluvy k pozemkom s upresnením čísla parciel a s ich vyznačením na mape, na ktorých sa bude výskum uskutočňovať, 
2.	osivo geneticky modifikovanej kukurice do času výsevu a nespotrebované osivo uskladniť v takých uzavretých priestoroch Centra výskumu rastlinnej výroby Piešťany, na ktorých prvé použitie uzavretých priestorov na genetické technológie bol vydaný súhlas ministerstva podľa § 13 zákona, 
3.	prepravu osiva, vzoriek zrna a častí rastlín k analýzam vykonávať podľa podmienok uvedených v Poriadku pre medzinárodnú železničnú prepravu nebezpečného tovaru (RID) v platnom znení a podľa Európskej dohody o medzinárodnej cestnej preprave nebezpečných vecí (ADR) v platnom znení, 
4.	 osivo prepraviť z uzavretých priestorov podľa bodu 1 priamo na pole k sejbe  bez medziskladovania,
5.	prázdne obaly z použitého osiva geneticky modifikovanej kukurice odovzdať zástupcovi spoločnosti Syngenta Slovakia s.r.o., Fučíkova 133, 925 21 Sládkovičovo,
6.	dodržať izolačnú vzdialenosť najmenej 200 m od porastov kukuríc pestovaných konvenčným spôsobom, 300 m od porastov kukuríc pestovaných ekologickým spôsobom a okolo parciel s geneticky modifikovanou kukuricou vykonať obsev konvenčnou kukuricou v šírke minimálne 8 riadkov,
7.	z úrody geneticky modifikovanej kukurice odobrať na analýzy                        maximálne 150 kg vzorky (zrna, časti rastlín),
8.	zostávajúcu vyprodukovanú biomasu geneticky modifikovanej kukurice (zrno, obsev, vzorky analyzované na poli a zvyšky rastlín) zlikvidovať rozdrvením resp. rozsekaním a zaoraním na pozemku. Po ukončení obsevu, v roku 2014 nepoužité osivo rozdrviť a inaktivovať, prípadne odovzdať zástupcovi spoločnosti            Syngenta Slovakia s.r.o., Fučíkova 133, 925 21 Sládkovičovo, 
9.	vyčistiť všetky použité poľné mechanizmy, ktoré boli v kontakte s geneticky modifikovanou kukuricou, 
10.	 v prípade analýzy vzoriek geneticky modifikovanej kukurice v laboratóriu podať Ohlásenie na začatie činnosti podľa § 12 zákona na ministerstvo, 
11.	v každom roku pestovania, po ukončení vegetačného obdobia monitorovať v nasledujúcom roku výskyt vzídených rastlín z výdrvu kukuričných zŕn a do troch mesiacov predložiť na ministerstvo záznam o výsledku z každého monitorovania. Vzídené rastliny zlikvidovať manuálne alebo chemicky. Počas obdobia monitorovania platí zákaz pestovania kukurice ako následnej plodiny na tej istej ploche, 
12.	v prípade havárie zlikvidovať porasty geneticky modifikovaných kukuríc ich rozdrvením resp. rozsekaním a zaoraním na pozemkoch. Po odstránení havárie, počas nasledujúcich 2 rokov platí zákaz pestovania poľnohospodárskych plodín na týchto pozemkoch,
13.	miesta zavádzania, spôsoby zavádzania, plány kontroly zavádzania, monitorovacie plány, monitorovacie techniky, spracovanie odpadu a iné spôsoby nakladania s geneticky modifikovanou kukuricou, vykonať tak ako sú uvedené v žiadosti evidovanej na ministerstve pod číslom: 1355/2011-3.2-1-ZZP 28, doručenej dňa 11. 01. 2011,
14.	po ukončení pestovania v roku 2014 predložiť najneskôr do 31. 12. 2015 správu o výsledku zavedenia geneticky modifikovaných vyšších rastlín do životného prostredia podľa rozhodnutia Komisie č. 2003/701/ES,
15.	informovať zamestnancov narábajúcich s geneticky modifikovanou kukuricou a jej osivom o povinnostiach uvedených v tomto rozhodnutí,
16.	 spolupracovať so spoločnosťou Syngenta Slovakia s.r.o., Fučíkova 133,     925 21 Sládkovičovo pri zisťovaní zmien v zavádzaní geneticky modifikovanej kukurice MIR604 do životného prostredia alebo zmien od jeho predpokladaného priebehu a pri preverovaní dostatočnosti a úplnosti bezpečnostných opatrení v skúšobných lokalitách počas celého zavádzania a po ukončení pokusov v priebehu celého vegetačného obdobia nasledujúceho roka.

Toto rozhodnutie nenahrádza ďalšie súhlasy a konania potrebné podľa zákona.

O d ô v o d n e n i e:

Dňa 11. 01. 2011 podal používateľ Centrum výskumu rastlinnej výroby Piešťany, Bratislavská cesta 122, 921 68 Piešťany návrh na vydanie súhlasu na prvé a každé ďalšie zavedenie geneticky modifikovanej kukurice MIR604 (SYN-IR6Ø4-5) do životného prostredia v zmysle § 34 ods. 1 zákona. Svoj návrh opieral o ustanovenie § 17 ods. 1 písm. a/ zákona.
Ministerstvo preskúmalo žiadosť používateľa na zavedenie geneticky modifikovanej kukurice MIR604 do životného prostredia a doklady, ktoré žiadateľ predložil a to najmä údaje o geneticky modifikovanej rastline, o vyšších rastlinách darcu a príjemcu, o genetickej zmene rastliny, o možnom dopade na životné prostredie, ľudské zdravie a zdravie zvierat, o mieste zavádzania a zavádzaní, o plánoch kontroly zavádzania, monitorovacích plánoch a technikách, stave po zavedení, o spracovaní odpadu, havarijné plány, posudok z posudzovania rizika, zriaďovaciu listinu používateľa, nájomné zmluvy k pozemkom v Borovciach,              v Gabčíkove a v Šali a plány katastrálnych území s vyznačením miesta zavádzania.

	Na základe uvedených skutočností a kladného stanoviska Komisie pre biologickú bezpečnosť, zo dňa 25. 03. 2011, ministerstvo vyhodnotilo podmienky na vydanie súhlasu na prvé a každé ďalšie zavedenie geneticky modifikovanej kukurice MIR604 do životného prostredia ako splnené.

Poučenie: Proti tomuto rozhodnutiu možno podľa § 61 zákona č. 71/1967 Zb. o správnom konaní v znení neskorších predpisov podať do 15 dní odo dňa jeho doručenia rozklad na Ministerstvo životného prostredia Slovenskej republiky, Námestie Ľudovíta Štúra 1, 812 35 Bratislava. Rozhodnutie možno preskúmať súdom.

						        Ing. Henrieta Čajková       
                                      vymenovaná na zastupovanie riaditeľa odboru
                                        environmentálnych rizík a biologickej bezpečnosti

Doručí sa: Centrum výskumu rastlinnej výroby Piešťany, Bratislavská cesta 122,  921 68  Piešťany 

Na vedomie: SIŽP, Ústredie inšpekcie biologickej bezpečnosti, Karloveská 2,       842 22  Bratislava